काला धन : सूचनाएं साझा करेंगे भारत, स्विट्जरलैंड  
विदेश में देश के नागरिकों के 462-1400 अरब डॉलर काला धन जमा है, जिसे वापस लाने की कोशिश की जा रही है।
भारत और स्विट्जरलैंड आपसी कर समझौते में सुधार करेंगे, जिससे विदेशों में भारतीयों के जमा काले धन की जानकारी ली जा सकेगी।  वित्त राज्यमंत्री एसएस पलानिमणिकम ने राज्यसभा में एक सवाल के लिखित जवाब में कहा कि भारत और स्विट्जरलैंड ने पिछले साल डबल टैक्सेशन एवॉयडेंस एग्रीमेंट (डीटीएए) पर हस्ताक्षर किया है। इसके लागू होने के बाद एक अप्रैल, 2011 के बाद विशेष स्थिति में विदेशों में भारतीयों के खातों के बारे में जानकारी ली जा सकेगी।  विदेश में देश के नागरिकों के 462-1400 अरब डॉलर काला धन जमा है, जिसे वापस लाने की कोशिश की जा रही है।  समझौते के प्रावधानों के मुताबिक भारत को उन लोगों के नाम या उनकी पहचान बतानी होगी, जिनके सम्भावित खातों की जानकारी उसे चाहिए। इसके बाद बैंक उनके खातों की जानकारी सरकार को दे देंगे।